Kaisa Puustak

Kaisa Puustak (sündinud 20. märtsil 1945 Tallinnas) on eesti kunstnik, kelle looming keskendub vabagraafikale. Ta on Eesti Kunstnike Liidu ja Eesti Vabagraafikute Ühenduse auliige Ta on lõpetanud 1969. aastal Eesti Riikliku Kunstiinstituudi graafika erialal. 1970. aastatel mängisid naisgraafikud olulist rolli Eesti kunstis, kus Puustak oli üks võtmefiguuridest. Sel ajastul taaselustus huvi realismi vastu nii maalikunstis kui graafikas. Puustakut on kiidetud tema võime eest kujutada reaalsust, samal ajal põimides teostesse sügavamaid ja poeetilisi teemasid. Koos kaasaegsete Urmas Ploomipuu ja Marje Üksisega tundis Puustak huvi igapäevaste motiivide vastu. Tema töödes on kasutatud meisterlikult pehmelaki ja akvatinta tehnikaid, mis annavad loomingule täpsuse ja sügavuse. Puustak, keda kriitikud tunnustasid vaikelu meistrina, tõi igapäevaesemed teravalt ja realistlikult esile, samas tabades võõrandumise ja distantseerumise tunde. Puustaku loomingus on olulisel kohal argised motiivid ja detailirohke realistlikkus - lihtsad esemed nagu kartulikorv või poekott loovad vaikse, kuid mõjusa atmosfääri*. Kaisa Puustakut on aastaid paelunud ka raudteemotiivide kujutamine, mida võib tõlgendada kui romantilise igatsuse väljendust. Tühjal maastikul kaugusesse suunduvad raudteerööpad, vaade maastikule rongiaknast, need on kujundid, mis pakuvad vaatajale võimaluse mõtetes rännata. Alates 1973. aastast on Puustak osalenud näitustel: biennaalidel ja rahvusvahelistel näitustel nii Nõukogude ajal üleliidulistel kujutava kunsti ja graafikanäitustel kui ka Euroopa ja Ameerika graafikakeskustes. Tema isikunäitus "Kaisa Puustaku graafika" toimus novembris 1973 Tallinna Kunstihoones. Puustaku looming on pälvinud tunnustust nii kodu- kui välismaal, sealhulgas Tallinna graafikatriennaali peapreemia, Ljubljana biennaali eripreemia ning diplomeid Moskvast, Minskist ja mujalt.[viide?] Tema vabagraafikat leidub mitmes mainekas muuseumis[viide?] ja ning erakogudes Soomes, Rootsis, Saksamaal, Hollandis, USA-s, Kanadas ja Austraalias[viide?]. Lisaks on ta illustreerinud Eesti autorite lasteraamatuid. 2010. aastal oli Lastekirjanduse Keskuses mahukas ülevaatenäitus Kaisa Puustaku lasteraamatute illustratsioonidest. Kaisa Puustak on muusikafilmi "Sajandid kivis ja muusikas" (1974, režissöör Tiina Mägi) kunstnik. Ta on olnud ka Eesti Graafikakoja juhataja[viide?] ning Eesti NSV Kunstnike Liidu juhatuse sekretär[viide?]. 2022. aastal valmis Lembe Rubeni dokumentaalfilm "Trükivärviline seltskond" Eesti Graafikakojast, kus noorpõlve kõrgetasemelist graafika- ja seltsielu meenutavad mitmed selle epohhi võtmetegelased: Jüri Hain, Evi Tihemets, Kaisa Puustak, Enno Ootsing, Marje Üksine, Loit Jõekalda ja Uku Kann. 1975. aastast töötas Puustak Eesti Kunstiinstituudis (hilisemas Kunstiakadeemias) õppejõuna (alates 1994 dotsent) ja hiljem ka vabade kunstide teaduskonna dekaanina. Ühtlasi on ta olnud Tartu Ülikooli Viljandi Kultuuriakadeemia joonistamise lektor ja õpetanud Soomes Paimios Kansanopistos. Puustak on alati pannud rõhku joonistusoskuse arendamisele viisil, mis keskendub mitte pelgalt täpsele kopeerimisele, vaid inimese ja iseenda sügavamale tundmaõppimisele. 1973 – plakat – "Nõukogude Liit 1957 – esimene kosmosemaa". Eesti Raamat. Tallinn 1973 1989 – illustratsioonid – "Marjakobar ja teisi setu muinasjutte" (koostanud E. Normann). Perioodika. Tallinn 1989 1994 – illustratsioonid – Liili Remmel. "Päkapikumetsa lood : [lastele häälduse õpetamiseks]. Ilo. Tallinn 1994 2005 – illustratsioonid ja kaanekujundus – Ülle Tõnumaa. "Muinasjutt haledameelsest kuningast". Tallinn 2005 Kaisa Puustaku ema on portselanimaalija ja nahakunstnik Jutta Puustak, tema tädi on portselani- ja klaasimaalija Eeva Puustak, tema vanaisa on kiviraidur ja -tööstur Jaan Puustak. Tema abikaasa on graafik Herald Eelma. Kaisa Puustak e-Äriregistris. Vaadatud 26.08.2024. EVÜ liikmed Eesti Vabagraafikute Ühenduse koduleht. Vaadatud 26.08.2024. Suri Kalevi kommide kujundaja Vaike Pääsuke ERR Kultuur, 29.11.2018. Kaisa Puustak Eesti kunsti ja arhitektuuri biograafiline leksikonis. Vaadatud 26.08.2024. Sajandid kivis ja muusikas (1974) Eesti Filmi Andmebaas. Vaadatud 26.08.2024. Graafikakoja ja GÜ Galerii avamine ARS Kunstilinnaku koduleht. 23.09.2022. "Kaisa Puustak. Vaikelude näituse kataloog". Tallinna Kunstisalong, 10.–27.10.1985 Jüri Hain. "Puustak, Kaisa". // Eesti kunsti ja arhitektuuri biograafiline leksikon. Eesti Entsüklopeediakirjastus. Tallinn 1996. Lk 401-402 * Kasutatud NOBA.ac kunstikeskkonna teksti https://noba.ac/et/kunstnik/kaisa-puustak/ ja Eesti Kunstiajalugu 6, 1940-1991, lk 156 Sirje Helme teksti graafikakunstist "Kaisa Puustak" ETV kunstisaade (saatejuht Jüri Hain, režissöör Tiina Park). Esmaeeter: 11. mai 1988